

ที่ มท ๐๘๐๔.๓/ว กระทรวงมหาดไทย

 ถนนอัษฎางค์ กทม. ๑๐๒๐๐

 มกราคม ๒๕62

เรื่อง การทำกิจการนอกเขตขององค์กรปกครองส่วนท้องถิ่น

เรียน ผู้ว่าราชการจังหวัด ทุกจังหวัด

สิ่งที่ส่งมาด้วย 1. สำเนาหนังสือกระทรวงมหาดไทย ที่ มท 0804.3/23883 ลงวันที่ 22 ธันวาคม 2558

 2. สำเนาหนังสือกรมส่งเสริมการปกครองท้องถิ่น ที่ มท 0804.3/10381 ลงวันที่ 24 กันยายน 2553

 ด้วยกระทรวงมหาดไทยได้รับการสอบถามข้อกฎหมายเกี่ยวกับเรื่องการทำกิจการนอกเขต
โดยเฉพาะกรณีการจัดทำป้ายประชาสัมพันธ์หรือการจัดงานที่มีลักษณะเป็นการชั่วคราวนอกเขตพื้นที่
องค์กรปกครองส่วนท้องถิ่น ว่าจะต้องดำเนินการขอทำกิจการนอกเขตตามที่กฎหมายจัดตั้งองค์กรปกครองส่วนท้องถิ่นบัญญัติไว้หรือไม่ เพื่อให้การทำกิจการนอกเขตขององค์กรปกครองส่วนท้องถิ่นเป็นไปด้วยความถูกต้อง
ในกรณีดังกล่าวนี้กระทรวงมหาดไทยได้เคยมีการตอบข้อหารือของจังหวัดไว้แล้ว ดังนั้น เพื่อให้องค์กรปกครอง
ส่วนท้องถิ่นมีแนวทางการพิจารณาดำเนินการในเรื่องดังกล่าว กระทรวงมหาดไทยจึงขอซักซ้อมหลักเกณฑ์
หรือแนวทางปฏิบัติในการทำกิจการนอกเขตขององค์กรปกครองส่วนท้องถิ่น ดังนี้

 1. พระราชบัญญัติองค์การบริหารส่วนจังหวัด พ.ศ. 2540 แก้ไขเพิ่มเติมถึง (ฉบับที่ 4) พ.ศ. 2552 มาตรา 46 ประกอบกฎกระทรวง ฉบับที่ ๒ (พ.ศ. ๒๕๔๑) ออกตามความในพระราชบัญญัติองค์การบริหารส่วนจังหวัด พ.ศ. ๒๕๔๐ พระราชบัญญัติเทศบาล พ.ศ. 2496 แก้ไขเพิ่มเติมถึง (ฉบับที่ 13) พ.ศ. 2552 มาตรา 57 ทวิ และพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗ แก้ไขเพิ่มเติมถึง (ฉบับที่ ๖) พ.ศ. ๒๕๕๒ มาตรา 73 ได้วางหลักเกณฑ์ในการทำกิจการนอกเขตขององค์กรปกครองส่วนท้องถิ่นดังกล่าวไว้ กล่าวคือ

 1.1 กรณีองค์การบริหารส่วนจังหวัดต้องอยู่ในหลักเกณฑ์ ดังนี้

 (1) การนั้นจำเป็นต้องกระทำและเป็นการที่เกี่ยวเนื่องกับกิจการที่ดำเนินการตามอำนาจหน้าที่ขององค์การบริหารส่วนจังหวัด และเป็นประโยชน์แก่ประชาชนในองค์การบริหารส่วนจังหวัด

 (2) ได้รับความยินยอมจากสภาองค์การบริหารส่วนจังหวัด และ

 (3) ได้รับความยินยอมจากสภาแห่งราชการส่วนท้องถิ่น หรือสภาองค์การบริหารส่วนจังหวัดที่เกี่ยวข้อง แล้วแต่กรณี

 1.2 กรณีเทศบาลต้องอยู่ในหลักเกณฑ์ ดังนี้

 (1) การนั้นจำเป็นต้องทำและเป็นการที่เกี่ยวเนื่องกับกิจการที่ดำเนินตามอำนาจหน้าที่อยู่ภายในเขตของตน

 (2) ได้รับความยินยอมจากสภาเทศบาล คณะกรรมการสุขาภิบาล สภาจังหวัด หรือสภาตำบลแห่งท้องถิ่นที่เกี่ยวข้อง และ

 (3) ได้รับอนุมัติจากรัฐมนตรีว่าการกระทรวงมหาดไทย

/1.3 กรณีองค์การ ...

-2-

 1.3 กรณีองค์การบริหารส่วนตำบลต้องอยู่ในหลักเกณฑ์ ดังนี้

 (1) ได้รับความยินยอมจากสภาตำบล องค์การบริหารส่วนตำบล องค์การบริหารส่วนจังหวัด
หรือหน่วยการบริหารราชการส่วนท้องถิ่นที่เกี่ยวข้อง และ

 (2) กิจการนั้นเป็นกิจการที่จำเป็นต้องทำและเป็นการเกี่ยวเนื่องกับกิจการ
ที่อยู่ในอำนาจหน้าที่ของตน

 2. การดำเนินการตามอำนาจหน้าที่ขององค์กรปกครองส่วนท้องถิ่น เทียบเคียงความเห็น
ของคณะกรรมการกฤษฎีกาซึ่งได้เคยให้ความเห็นกรณีการดำเนินกิจการของกรุงเทพมหานคร
แบ่งออกได้เป็น 2 ลักษณะ คือ

 2.1 อำนาจหน้าที่ในการบริหารงานภายในขององค์กรปกครองส่วนท้องถิ่น
เช่น การบริหารจัดการเกี่ยวกับการบริหารงานบุคคล การเงินการคลัง และการพัสดุ องค์กรปกครองส่วนท้องถิ่น
มีอำนาจหน้าที่เช่นเดียวกับนิติบุคคลอื่นทั่ว ๆ ไป ที่สามารถดำเนินการอย่างใด และ ณ ที่ใด ๆ เพื่อประโยชน์
ในการบริหารงานขององค์กรปกครองส่วนท้องถิ่นได้ เช่น การจัดซื้อจัดจ้าง หรือการจัดฝึกอบรมสัมมนาบุคลากร
จะกระทำในเขตองค์กรปกครองส่วนท้องถิ่นนั้น หรือ ณ ที่อื่นใด ก็ย่อมกระทำได้

 2.2 อำนาจหน้าที่เกี่ยวกับการดำเนินกิจการที่ต้องกระทำตามอำนาจหน้าที่
ขององค์กรปกครองส่วนท้องถิ่นในการจัดให้มีบริการสาธารณะเพื่อประโยชน์ของประชาชนภายในเขต
องค์กรปกครองส่วนท้องถิ่น การจะดำเนินการตามอำนาจหน้าที่นี้นอกเขตองค์กรปกครองส่วนท้องถิ่น
องค์กรปกครองส่วนท้องถิ่นจะดำเนินการได้จะต้องเป็นไปตามเงื่อนไขและวิธีการตามที่กฎหมายกำหนด

 3. กรณีองค์กรปกครองส่วนท้องถิ่นจัดทำป้ายประชาสัมพันธ์การท่องเที่ยวนอกเขตพื้นที่
เพื่อประโยชน์ในการเผยแพร่ประชาสัมพันธ์สถานที่ท่องเที่ยวหรือกิจกรรมต่าง ๆ เพื่อให้ผู้พบเห็นเดินทางมาท่องเที่ยวในพื้นที่หรือร่วมกิจกรรม โดยติดตั้งไว้ตามสถานที่ต่าง ๆ ที่เหมาะสมนอกเขตองค์กรปกครองส่วนท้องถิ่น การจัดทำป้ายประชาสัมพันธ์ในลักษณะนี้ บุคคลหรือองค์กรใด ๆ โดยทั่วไปก็สามารถดำเนินการได้ มิได้มีลักษณะเป็นกิจการอันเกี่ยวกับอำนาจหน้าที่ที่องค์กรปกครองส่วนท้องถิ่นอื่นจะต้องพิจารณาถึงผลกระทบใด ๆ ที่มีต่อประชาชนในพื้นที่ของตนเพื่อคุ้มครองดูแลอำนวยความผาสุกแก่ประชาชนของตน และให้ความยินยอมตามบทบัญญัติของกฎหมายในเรื่องการทำกิจการนอกเขตดังกล่าวข้างต้น

 4. กรณีองค์กรปกครองส่วนท้องถิ่นไปดำเนินกิจการต่าง ๆ นอกเขตพื้นที่เป็นการชั่วคราว เช่น การจัดกิจกรรมแสดง นิทรรศการประชาสัมพันธ์เกี่ยวกับผลงานหรือวัฒนธรรมประเพณี หรือเพื่อส่งเสริมการท่องเที่ยว โดยจัดซุ้มแสดงนิทรรศการ ผลงาน จัดเวทีการแสดงต่าง ๆ นั้น รูปแบบการจัดงานมีลักษณะ
เป็นการชั่วคราว มีกำหนดระยะเวลาดำเนินการ เมื่องานเสร็จต้องรื้อถอนออกไป องค์กรปกครองส่วนท้องถิ่นสามารถดำเนินการจัดทำกิจกรรมเหล่านี้นอกเขตได้โดยมิต้องดำเนินการขอทำกิจการนอกเขตตามหลักเกณฑ์
ที่กฎหมายกำหนด เนื่องจากเป็นกิจกรรมซึ่งบุคคลหรือองค์กรโดยทั่วไปสามารถดำเนินการได้ และมิใช่กิจกรรมอันเกี่ยวกับอำนาจหน้าที่ที่องค์กรปกครองส่วนท้องถิ่นอื่นจะต้องพิจารณาถึงผลกระทบใด ๆ ที่มีต่อประชาชนในพื้นที่ของตน เพื่อคุ้มครองดูแลอำนวยความผาสุกแก่ราษฎรของตน และต้องให้ความยินยอมตามบทบัญญัติของกฎหมายในเรื่องการทำกิจการนอกเขต

/5. ในการดำเนินการ ...

-3-

 5. ในการดำเนินการขององค์กรปกครองส่วนท้องถิ่นเพื่อจัดทำป้ายประชาสัมพันธ์ติดตั้งไว้นอกเขตหรือจัดกิจกรรมแสดงหรือนิทรรศการอื่นใดตามข้อ 3 และข้อ 4 จะต้องคำนึงและพิจารณาถึงความเหมาะสม ความคุ้มค่าในเชิงภารกิจ ไม่กระทำซ้ำซ้อนกับที่หน่วยงานอื่นได้จัดให้มีขึ้น และต้องปฏิบัติตามกฎหมายที่เกี่ยวข้อง เช่น กฎหมายว่าด้วยการควบคุมอาคาร หรือข้อบัญญัติของท้องถิ่นนั้น ๆ

 จึงเรียนมาเพื่อทราบและขอให้จังหวัดแจ้งนายอำเภอและองค์กรปกครองส่วนท้องถิ่น
ในเขตจังหวัดทราบด้วย

 ขอแสดงความนับถือ

กรมส่งเสริมการปกครองท้องถิ่น

กองกฎหมายและระเบียบท้องถิ่น

โทร./โทรสาร ๐-๒๒๔๑-๙๐๓๖

โทร. 0-2241-9000 ต่อ 5252

ผู้ประสานงาน

นางสาวจริยาภรณ์ สมปู่ 08-3826-2099